Forum København

Forum København (eller Forum Copenhagen) er en udstillings- og koncerthal på Frederiksberg ca. 15-20 minutters gang fra Rådhuspladsen. Hallen har sin egen metrostation, Forum Station. Kapaciteten på udstillingsområdet er i alt 5.000 m² netto og 8.000 m² brutto. Ved koncerter er der mulighed for op til 10.000 tilskuere. Hallen er søjlefri og har blandt andet dannet ramme om 40 udgaver af Københavns seksdagesløb. I dag anvendes hallen bl.a. til koncerter, loppemarkeder, fagmesser, udstillinger og mange private firmafester og events. På årsbasis besøges hallen af ca. 500.000 gæster. Forum har været ejet af Poul og Morten Sundberg siden 1996 hvor de købte Forum af Frederiksberg Kommune. Forum CPH lejer Forum.

Den første hal 
Forum slog dørene op for første gang i februar 1926, da hallen blev bygget til biludstillingen samme år. Forum var tegnet af Oscar Gundlach-Pedersen, og belysningen var Poul Henningsens splinternye PH-lampe.

Allerede få år efter, i 1929, blev der afholdt en arkitekturudstilling, som var en af de første præsentationer af funktionalismen i Danmark, nemlig Bygge- og Boligudstillingen i Forum. Det var på denne udstilling, at Arne Jacobsen og Flemming Lassen udstillede deres tegning til det cylinderformede "Fremtidens Hus".

Sabotagen i 1943 
Under 2. verdenskrig blev Forum-hallen 24. august 1943 saboteret af modstandsgruppen Holger Danske. Årsagen var, at hallen blev benyttet til indkvartering af tyske soldater. Deltagerne i aktionen var:

 Gunnar Bjarnarson
 Max Bæklund
 Mogens Jarset ("Bob")
 Axel Olaf Markussen, chauffør for gruppen
 Paul Moesgaard ("Ewald")
 Josef Søndergaard ("Tom", leder af gruppen)

Jørgen Haagen Schmith ("Citronen") skulle oprindeligt have været med. Mens aktionen var i gang ankom Jens Lillelund, der blev anvist en plads som vagt.

Poul Hansen med kodenavn "Jelly", der var uddannet SOE-agent, havde skaffet sprængstoffet til gruppen. I Poul Hansens efterladte papirer har han skrevet, at han selv stod på afstand og overværede aktionen.

På toårsdagen efter begivenheden, 24. august 1945, genopførte gruppen aktionen i et befriet Danmark. Billed-Bladet bragte en reportage fra genopførelsen.

Genopførelse og senere ombygninger 
Hallen blev først genopført og udvidet i 1947, igen ved Gundlach-Petersen. Siden blev den ombygget til ukendelighed, så det i dag er svært at aflæse arkitektens oprindelige design.

Mange danskere forbinder mest Forum med Københavns seksdagesløb, især i 1950'erne og i starten af 1960'erne via transmissioner i det nye medie, fjernsyn.

Forum afsluttede en omfattende akustisk renovering for 70 millioner kroner i efteråret 1997 (påbegyndt i 1996), hvilket resulterede i bedre lyd og flere koncerter, men som samtidig betød at det traditionsrige seksdagesløb flyttede, senest til Ballerup Super Arena. Forums faciliteter bliver løbende moderniseret – med toiletterne og Forum Café som de seneste. Forum blev en del af Forum CPH den 1. april 2019.

Kilder 
 Sprængningen af Forum 1943  (baseret på oplysninger i Peter Birkelund: Holger Danske Sabotage og likvidering 1943-45)

Fodnoter

Referencer

Ekstern henvisning 

 Forum Københavns hjemmeside 

Bygninger, konstruktioner og anlæg på Frederiksberg
Københavnske seværdigheder
Cykelbaner i Danmark